ยูเนี่ยนอินเตอร์ฯคึกขอเป็นผู้นำวินาศภัย
ยูเนี่ยนอินเตอร์ฯ วางยุทธศาสตร์กวาดกำไร 3 ปีต่อเนื่อง ก้าวสู่ผู้นำตลาดวินาศภัยไทยเต็มตัว
24 ธ.ค. 2555

ยูเนี่ยนอินเตอร์ฯ วางยุทธศาสตร์กวาดกำไร 3 ปีต่อเนื่อง ก้าวสู่ผู้นำตลาดวินาศภัยไทยเต็มตัว 
นายศุภชัย ศรีศุภอักษร ประธานกรรมการบริหารและกรรมการผู้จัดการ บริษัท ยูเนี่ยนอินเตอร์ ประกันภัย เปิดเผยว่า ทิศทางการดำเนินธุรกิจในปี 2556 บริษัทตั้งเป้าหมายมุ่งสร้างกำไรต่อเนื่อง 3 ปี เพื่อก้าวสู่ตลาดประกันวินาศภัยในไทยอย่างเต็มตัว ขณะนี้เตรียมจัดทีมบุคลากรตัวแทนและพนักงานเคลมสินไหม มุ่งเน้นการฝึกอบรม รวมสมาชิกสหกรณ์ และสนับสนุนการสอบใบอนุญาตตัวแทนเพิ่มขึ้น เพื่อรองรับการขยายฐานลูกค้าประกันภัยนันมอเตอร์เป็นหลัก 
ขณะเดียวกันบริษัทจะมีการเพิ่มทุนจดทะเบียนเป็น 1,001 ล้านบาท จากปัจจุบันที่มีทุนจดทะเบียน 505 ล้านบาท มีเงินกองทุนส่วนเงิน 200 ล้านบาท อยู่ในเกณฑ์มาตรฐานที่กฎหมายกำหนดค่าไว้ถึง 546% เพื่อเป็นการยืนยันความแข็งแกร่งทางการเงิน นอกจากนี้ยังได้ซื้อประกันภัยต่อต่างประเทศ กับบริษัทประกันภัยระดับ AAA+ เพื่อป้องกันความเสี่ยงและสร้างความมั่นใจให้กับลูกค้าที่ทำประกันภัยด้วย และเพื่อก้าวเป็นผู้นำด้านการรับประกันภัยในประเทศ
“เป้าหมายยอดขายในปีหน้า ตั้งเป้าเบี้ยรับรวมไว้ที่ 800 ล้านบาท หลังจากช่วง 3 ปีที่ผ่านมา เน้นสร้างการเติบโตแบบค่อยเป็นค่อยไป โดยเริ่มทดลองตลาดประกันภัยทรัพย์สิน ประกันรถยนต์ ประกันสุขภาพ กับกลุ่มสมาชิกสหกรณ์ ตามข้อเรียกร้องขอให้บริการ” นายศุภชัย กล่าว
นายธนพัชร์ พันธ์สุขเลิศ ผู้ช่วยกรรมการผู้จัดการ บริษัท ยูเนี่ยนอินเตอร์ ประกันภัย กล่าวว่า บริษัทเตรียมจะออกกรมธรรม์ใหม่ ในรูปแบบการประกัน “ค้ำประกันเงินกู้” ขณะนี้อยู่ระหว่างการยื่นแบบขออนุมัติกรมธรรม์จาก คปภ. คาดว่า ในปีหน้าจะออกมารองรับความต้องการของลูกค้ากลุ่มสหกรณ์ ธนาคาร หรือประชาชนทั่วไป ผ่านช่องทางสหกรณ์และแบงก์แอสชัวรันส์
ปัจจุบันบริษัทมีลูกค้าซึ่งเป็นสหกรณ์ที่เป็นพันธมิตรช่วยส่งเสริมการขายประมาณ 500 แห่ง จากสมาชิกสหกรณ์ทั่วประเทศ ด้วยระบบการขายผ่านตัวแทนแบบพิเศษที่เรียกว่า “Coop Insurance” ซึ่งจะทำงานร่วมกับสหกรณ์อย่างใกล้ชิด โดยจะลุยตลาดประกันวินาศภัยทุกประเภท ทั้งประกัน พ.ร.บ.รถยนต์ ประเภท 1, 2, 3, 2 พลัส หรือประเภท 5, 3+ (3 พลัส) อัคคีภัย อุบัติเหตุส่วนบุคคล ประกันสุขภาพ และประกันการเดินทาง